Záverečná správa o vyčíslení výdavkov spojených s prípravou, technickým zabezpečením a vykonaním volieb do Národnej rady Slovenskej republiky v roku 2002 

	Rozhodnutím predsedu Národnej rady Slovenskej republiky č. 279/2002 Z. z. boli vyhlásené voľby do Národnej rady Slovenskej republiky a určené dni konania volieb na 20. a 21. septembra 2002. Na zabezpečenie úloh vyplývajúcich zo zákona SNR č. 80/1990 Zb. o voľbách do Slovenskej národnej rady v znení neskorších predpisov schválila vláda Slovenskej republiky uznesením č. 713 z 26. júna 2002 harmonogram organizačno-technického zabezpečenia volieb do Národnej rady Slovenskej republiky v roku 2002. Podľa bodu B.2. citovaného uznesenia vlády boli uvoľnené z kapitoly Všeobecnej pokladničnej správy finančné prostriedky na krytie výdavkov spojených s prípravou, technickým zabezpečením a vykonaním volieb do Národnej rady Slovenskej republiky v roku 2002 v predpokladanej výške 290 mil. Sk, z toho pre Ministerstvo vnútra Slovenskej republiky 225 mil. Sk a pre  Štatistický úrad Slovenskej republiky 65 mil. Sk.

V rámci prípravy organizačno-technického zabezpečenia volieb bolo zistené, že uvedený objem finančných prostriedkov na krytie výdavkov spojených s voľbami nebol dostatočný. Výšku výdavkov na voľby do Národnej rady Slovenskej republiky v roku 2002 výrazne ovplyvnil počet 26 kandidujúcich politických strán, vytvorenie 5 885 volebných okrskov a tomu zodpovedajúci počet okrskových volebných komisií so 68 094 členmi, 79 okresných volebných komisií s 1 223 členmi a Ústredná volebná komisia s 52 členmi. Počet kandidujúcich politických strán a členov volebných komisií mal výrazný vplyv na zvýšenie výdavkov súvisiacich s tlačou hlasovacích lístkov, zoznamov voličov, nárokmi  členov okrskových volebných komisií na odmeny a ich ďalšími zákonnými nárokmi, ako je poskytnutie občerstvenia a stravného počas volebných dní, cestovného, refundácie miezd a pod. Celková predpokladaná výška výdavkov potrebných na plynulé zabezpečenie volieb predstavovala sumu 325 mil. Sk. Z uvedeného dôvodu predložilo ministerstvo vnútra návrh na zvýšenie finančných prostriedkov na krytie výdavkov spojených s prípravou, technickým zabezpečením a vykonaním volieb do Národnej rady Slovenskej republiky o 100 mil. Sk, ktorý bol schválený uznesením vlády Slovenskej republiky č. 1014 zo 4. septembra 2002 a finančné prostriedky vo výške 100 mil. Sk boli poukázané na účet cudzích prostriedkov Ministerstva vnútra Slovenskej republiky. 

Podľa § 53 ods. 1 zákona SNR č. 80/1990 Zb. o voľbách do Slovenskej národnej rady v znení neskorších predpisov sú výdavky spojené s voľbami do Národnej rady Slovenskej republiky, vrátane výdavkov obcí uhrádzané zo štátneho rozpočtu. Na zabezpečenie jednotného postupu pri úhrade výdavkov spojených s prípravou, vykonaním a zisťovaním výsledkov volieb uhrádzaných Ministerstvom vnútra Slovenskej republiky priamo, alebo prostredníctvom okresného úradu a obcí vydalo ministerstvo vnútra Metodický postup financovania výdavkov spojených s prípravou, vykonaním a zisťovaním výsledkov volieb do Národnej rady Slovenskej republiky v roku 2002. Jednotlivé druhy výdavkov čerpané Štatistickým úradom Slovenskej republiky boli určené Metodickým pokynom Štatistického úradu Slovenskej republiky na financovanie výdavkov spojených s prípravou, vykonaním a zisťovaním výsledkov volieb do Národnej rady Slovenskej republiky v roku 2002.

	Z prostriedkov štátneho rozpočtu uvoľnených na zabezpečenie volieb do Národnej rady Slovenskej republiky bolo čerpaných ministerstvom vnútra a štatistickým úradom celkom 316 912 994,59 Sk, z toho bežné výdavky vo výške 302 852 466,54 Sk a kapitálové výdavky 14 060 528,05 Sk.

Ministerstvo vnútra Slovenskej republiky 
		
		Z účelových finančných prostriedkov poukázaných Ministerstvu vnútra Slovenskej republiky vo výške 325 mil. Sk bolo na určené druhy výdavkov čerpaných celkom 255 032 176,46 Sk, z toho bežné výdavky vo výške 254 961 482,91 Sk a kapitálové výdavky vo výške 70 693,55 Sk. Z celkovej výšky bežných výdavkov boli čerpané finančné prostriedky na mzdy, platy, služobné príjmy a ostatné osobné vyrovnania vo výške 35 091 341,- Sk, na poistné a príspevok zamestnávateľa do poisťovní a Národného úradu práce vo výške 9 364 748,85 Sk, na cestovné výdavky vo výške 12 984 245,39 Sk, na energie, vodu a komunikácie vo výške  4 498 955,28 Sk, na materiál a služby vo výške 109 980 469,27 Sk, na dopravné vo výške 4 755 063,17 Sk, na rutinnú a štandardnú údržbu vo výške 9 028 830,99 Sk, na nájomné za prenájom vo výške 5 012 464,20 Sk a na ostatné tovary a služby vo výške 64 245 364,76 Sk.  

Ministerstvo vnútra Slovenskej republiky z účelových finančných prostriedkov vo výške 325 mil. Sk priamo uhradilo výdavky vo výške 135 584 099,91 Sk, z toho najmä na  materiálno-technické zabezpečenie volieb vo výške 95 988 387,71 Sk (tlač hlasovacích lístkov, metodických a informačných materiálov, zabezpečenie reliéfnych pečiatok, vybavenie volebných miestností štátnymi zástavami, vlajkami, znakmi a volebnými schránkami, ako i vybavenie osobitných priestorov určených na úpravu hlasovacích lístkov), na zvýšenú ochranu verejného poriadku v dňoch konania volieb, na ochranu pri prevoze volebných materiálov a výsledkov hlasovania príslušníkmi Policajného zboru vo výške 22 989 306,-  Sk, na komplexné služby spojov vrátane výdavkov spojených s jednotným systémom telekomunikačného spojenia počas volieb vo výške 7 458 411,- Sk, na nevyhnutné opravy a údržbu technických zariadení potrebných na zabezpečenie volieb, vrátane kancelárskych strojov a programového spracovania čerpania finančných prostriedkov na voľby vo výške 766 498,40 Sk, na školenia konané v súvislosti s voľbami vo výške 133 305,- Sk.

Na zabezpečenie činnosti okresných volebných komisií a okrskových volebných komisií počas prípravy a konania volieb do Národnej rady Slovenskej republiky v roku 2002 poukázalo Ministerstvo vnútra Slovenskej republiky na účty cudzích prostriedkov okresných úradov preddavky vo výške 124 545 688 Sk, z toho pre okresné volebné komisie vo výške 20 204 582 Sk a pre okrskové volebné komisie vo výške 104 341 106 Sk.
 
Poukázané finančné prostriedky okresným úradom na zabezpečenie činnosti okresných volebných komisií a okrskových volebných komisií boli čerpané vo výške 119 448 076,55 Sk, a to najmä na odmeny členom okrskových volebných komisií vyplatené na základe Vyhlášky Ministerstva financií č. 122/1994 Z. z. o výške odmeny, o spôsobe úhrady a výplaty odmeny a náhrad členom volebných komisií vo výške 41 826 787,40 Sk, na ďalšie zákonné nároky členom, zapisovateľom a pomocným pracovným silám okrskových volebných komisií a okresných volebných komisií ako sú cestovné náhrady, stravovanie a občerstvenie vo výške 20 494 920,15 Sk, na náhrady mzdy členom volebných komisií a na odmeny zapisovateľom a pomocným pracovným silám okresných volebných komisií a okrskových volebných komisií vo výške 17 370 615,- Sk, na odmeny za doručenie informácie voličom o mieste a čase konania volieb a za doručenie zoznamu zaregistrovaných kandidátov vo výške 12 410 811,70 Sk, na odvody do poistných fondov z vyplatených náhrad mzdy a odmien vo výške 4 210 831,85 Sk, na materiálne zabezpečenie volebných komisií a  miestností určených na hlasovanie vo výške 4 717 336,17 Sk, na nevyhnutné úpravy a  nájomné volebných miestností vo výške 4 266 193,57 Sk, na prevádzku motorových vozidiel a prepravné vo výške 3 763 233,57 Sk, na služby spojov a ostatné druhy energií vo výške 1 286 836,78 Sk,   

		Z celkovej výšky nevyčerpaných finančných prostriedkov na zabezpečenie volieb do Národnej rady Slovenskej republiky v roku 2002 v sume 69 967 823,54 Sk bolo 65 000 000 Sk poukázaných na osobitný príjmový účet štátneho rozpočtu Ministerstva financií Slovenskej republiky 27. 12. 2002. Zostatok nevyčerpaných finančných prostriedkov vo výške 4 967 823,54 Sk bol v súlade s bodom B.6. uznesenia vlády č. 713 odvedený na osobitný príjmový účet štátneho rozpočtu 31. 1. 2003.

Štatistický úrad Slovenskej republiky 

Ministerstvo financií Slovenskej republiky rozpočtovým  opatrením povolilo prekročiť limit výdavkov schválených pre kapitolu Štatistického úradu Slovenskej republiky na rok 2002 o 65 mil. Sk s účelovým určením na voľby do Národnej rady Slovenskej republiky  v roku 2002. V skutočnosti bolo použitých 61 880 818,13 Sk, z toho bežné výdavky 47 890 983,63Sk a kapitálové výdavky 13 989 834,50 Sk. Nepoužité prostriedky vo výške 3 119 181,87 boli ukončením rozpočtového roku k 31.12.2002 vrátené do štátneho rozpočtu.

Z celkovej výšky bežných výdavkov bolo použité na odmeny členom odborných sumarizačných  útvarov   Ústrednej   volebnej  komisie  a  okresných   volebných    komisií 12 000 000,- Sk,  na poistné a  príspevok  zamestnávateľa   do poisťovní a Národného úradu  práce  4 532 321,-Sk, na cestovné výdavky  členom odborných sumarizačných útvarov volebných komisií podľa zákona č. 283/2002 Z. z. o cestovných náhradách  504 870,65 Sk, na poplatky za služby telekomunikácii, dátové spojovacie siete a energie 2 794 946,08 Sk,  na materiálne zabezpečenie odborných sumarizačných útvarov volebných komisií spotrebným materiálom na výpočtovú a reprografickú techniku,  papier,  tonery,  diskety a iné a  nákup ISDN routre 12 969 510,65 Sk, na výdavky súvisiace s  prevádzkou motorových vozidiel 871 276,15 Sk, na  údržbu a opravy výpočtovej a xerografickej techniky a upgrade softvéru – personal, oracle a MS Office 6 527 670,10 Sk  a na zmluvne zabezpečené práce a služby spojené s programovým  vybavením  na spracovanie  výsledkov  volieb,  školenia,  odmeny na základe  dohôd o prácach vykonaných  mimo pracovného pomeru, pohotovostné služby a iné 7 690 389,-Sk

Kapitálové výdavky vo výške 13 989 834,50 Sk boli použité na nákup počítačov, laserových a sieťových tlačiarní, pripojenie ISDN, reprografické stroje a zariadenia na kopírovanie kompaktných diskov.

Výdavky boli použité na účely uvedené v  Metodickom pokynom Štatistického úradu Slovenskej republiky na financovanie výdavkov spojených s prípravou, vykonaním a zisťovaním výsledkov volieb do Národnej rady Slovenskej republiky v roku 2002.